Bjørn Westh (S), 1997-11-21:
Enhedslisten og fru Jette Gottliebs store interesse for jernbaner og kollektiv trafik glæder mig meget.
Det her forslag er udtryk for denne interesse, og regeringen deler interessen.
Allerede i 1997 og i den tid, jeg har haft ansvaret for Trafikministeriet, er der faktisk truffet mange vigtige beslutninger om forbedringer af og investeringer i jernbanetrafikken både med hensyn til nyt materiel og ny infrastruktur.
Jeg kan nævne Baneplanudvalgets rapport om modernisering af jernbanen og dens hovednet.
Det giver en lang række - nogle måske mere realistiske end andre - forslag til forbedringer i nettet.
Her kan nævnes i øvrigt, at Folketinget i foråret vedtog projekteringsloven om en ny jernbane mellem Ringsted og København, et projekt til ca. 6 mia. kr.
I slutningen af 1998 er miljøundersøgelserne færdige, og jeg fremsætter så snart som muligt anlægslov for denne strækning, der både er en krumtap og også et kapacitetsmæssigt smertensbarn i hele det danske jernbanesystem.
Når de nye spor er anlagt, vil det åbne mulighed for en langt bedre betjening af den store regionale pendlertrafik ind og ud af hovedstadsområdet og også have betydning for fjerntrafikken mellem landsdelene og godstransporten.
Jeg kan endvidere nævne det arbejde, der er i gang med at se på mulighederne for at opgradere banen i Østjylland, som vil være et første skridt på vejen til en gennemgribende modernisering af den jyske længdebane.
Jeg kan nævne andre store initiativer på jernbaneområdet, der bærer frugt, og som betyder store fremskridt i udvikling af jernbanebetjeningen: Kastrupbanen, der er under anlæg, og som tages i brug om mindre end et år, vil også have betydning for den jyske jernbane.
Banen vil give en stor forbedring af den kollektive transport til og fra lufthavnen.
Jeg kan ikke mindst nævne ibrugtagningen af togforbindelsen over Storebælt i juni i år.
Den har vist sig at være en stor succes, som mange mennesker i alle landsdele, der ellers ville have taget bilen eller flyet, har benyttet sig af, og den følges om få år op af den faste forbindelse over Øresund.
Ud over alle disse tiltag på udbygning af jernbanenettet kan jeg nævne beslutningerne om indkøb af 112 nye S-tog samt
17 Øresundstog, der vil indgå i et system med store perspektiver for udviklingen af den kollektive trafikbetjening i hele Øresundsområdet.
Enhedslistens plan for hele det jyske jernbanenet er meget ambitiøs, men en satsning på genoplivning af de mange små jernbaner i tyndt befolkede områder, der ellers for længst har givet op over for biltrafikken, forekommer næppe helt realistisk. Jeg tvivler også på, at Enhedslistens overslag over udgifterne er realistiske.
Jeg tror, de ligger meget i underkanten.
For det første vil de anførte investeringer i infrastruktur være mærkbart højere, og for det andet vil de medfølgende driftsudgifter betyde store underskud på grund af et relativt svagt kundegrundlag.
Her er det min overbevisning, at samfundets midler gives bedre ud ved en satsning på andre miljøvenlige og fleksible transportformer.
Det forekommer i den sammenhæng lidt vanskeligt at forstå, hvorfor Enhedslistens forslag ikke indeholder nogen overvejelser om mulighederne for at modernisere f.eks. busdriften i de mere tyndt befolkede områder, hvor jernbanedriften åbenlyst vil være relativt dyr som kollektivt transportmiddel, og hvor jernbanens miljøfordele ikke vil kunne udnyttes, måske endda snarere tværtimod.
Der er dog elementer i forslaget, som jeg synes er interessante at arbejde videre med.
Det er bl.a. forslaget om en undersøgelse af jernbanebetjeningen i Århusområdet.
Jeg vil stille mig positivt over for at gå ind i en medfinansiering af nærmere undersøgelser i dette område af en forbedret togtransport, herunder muligheder og perspektiver for udvikling af såvel jernbanetrafikken som regional- og fjerntrafikken omkring Århus.
På hovedstrækningen nordpå fra Århus mod Aalborg skal vi også have taget stilling til en modernisering af denne bane, som nogle kalder museumsbanen.
Den er lang i forhold til vejlængden, men har også et sikrings- og signalsystem, der bør udskiftes.
Men det er væsentligt for mig at understrege, at de tiltag, der skal foretages på jernbaneområdet, skal være fornuftige, for ellers giver det bagslag.
Der skal være et tilstrækkelig stort befolkningsmæssigt underlag, når man i dag vil anlægge nye baner.
Hvis ikke sådanne forudsætninger er til stede, forekommer det mig mere oplagt at prøve andre kollektive betjeningsformer.
Det er min politik, at der skal satses på jernbanetransport både af gods og passagerer dér, hvor jernbanen har sine stærke sider og kan konkurrere med de øvrige transportformer.
Jernbanen har sin styrke i transport af mange mennesker over korte afstande, i hurtig transport af passagerer over mellemlange afstande og i transport af gods over lange afstande.
Lægger vi mange penge i investeringer til baneudbygning på steder, hvor der ikke er et tilstrækkeligt grundlag, gavner vi ikke, men skader måske tværtimod jernbanen som helhed.
Enhedslistens beslutningsforslag tager ikke, synes jeg, tilstrækkelig højde for disse væsentlige forhold.
Regeringen må derfor afvise beslutningsforslaget.
De kunder, der er i butikken, skal behandles ordentligt.
Jeg er enig med hr. Brian Mikkelsen i, at i moderne virksomhedspolitik tager man brugerne, kunderne, så meget med, som man overhovedet kan.
Derfor er det et væsentligt problem, vi har fat i, og jeg synes, der er meget spændende i det, der er nævnt f.eks. fra Vejle Amt.
Jeg synes også, der er meget spændende i det nye bus-tog-samarbejde, hvor man jo netop har prøvet at undgå den situation, som hr. Tommy Dinesen er inde på, at bussen er kørt et par minutter, før toget ankommer.
Så der er gode ting i gang på dette område, men jeg må så også give dem ret, som siger, at det mest afgørende formentlig er rammeaftalen om, hvor mange penge der kan bruges både på materiel og kapacitet.